نانک سنگھ (ضد ابہام)

نانک سنگھ نام دو جدا گانہ ناموں کا مرکب ہے۔ ان میں سے ایک نانک ہے جو سکھوں کے اولین گرو [گرو نانک]] کی وجہ سے اس برادری میں کافی مقبول ہوا ہے۔ اس کے علاوہ اس مرکب میں سنگھ بھی شامل ہے، جو عمومًا سکھ ناموں میں پایا جاتا ہے، اگر چیکہ یہ خاندانی نام راجپوت اور جاٹ ہندووں کے ناموں کا بھی حصہ ہے۔

اس نام سے حسب ذیل شخصیات مقبول ہیں:

 نانک سنگھ: نانک سنگھ پنجابی زبان کے مشہور ناول نگار، ادیب اور سماجی مصنف تھے جنھوں نے 50 سے زائد کتابیں تحریر کیں۔ ان کی تحریریں سماجی برائیوں، معاشی ناہمواری، استحصال، فرقہ واریت اور انسانی دکھ درد پر مرکوز تھیں۔ ان کی ادبی زندگی کا آغاز 1911ء میں ایک مضمون سی حرفی ہنس راج سے ہوا، جبکہ جیل کی زندگی میں منشی پریم چند سے متاثر ہو کر انھوں نے اپنا پہلا ناول ادھ کھڑی کلی لکھا، جو بعد میں ادھ کھڑیا پھلّ کے نام سے شائع ہوا۔ نانک سنگھ نے ناول، کہانیاں، سوانح عمریاں، ترجمے، گیت اور ڈرامے لکھے جن میں مشہور کتب شامل ہیں: ادھ کھڑیا پھلّ، متریئی ماں، خون دے سوہلے، کال چکر، انسیتے زخم، پریم سنگیت، مجھدھار، پوتر پاپی وغیرہ۔ ان کی تاریخی ناول اک میان دو تلواراں کو 1926 میں ساہتی اکادمی انعام ملا، جبکہ ان کی کتاب پوتر پاپی پر 1986ء میں ہندی فلم بھی بن چکی ہے۔ وہ اپنی تحریروں اور عملی زندگی کے ذریعے سماجی شعور بیدار کرنے اور انسانیت و ہم آہنگی کے پیغام کو عام کرنے میں نمایاں کردار ادا کرتے رہے۔

 نانک سنگھ نشتر: سردار نانک سنگھ نشتر ایک معروف اُردو شاعر، ادیب، محقق اور سماجی رہنما تھے جنھوں نے بین المذاہب ہم آہنگی، انسانی اقدار کی ترویج اور سکھ-مسلمان بھائی چارے کے فروغ میں نمایاں خدمات انجام دیں۔ انھوں نے اردو، فارسی، پنجابی اور انگریزی میں کئی علمی و ادبی کتابیں تصنیف کیں جن میں سفید لہو، شری گرو گرنتھ صاحب میں مسلمانوں کے لیے ہدایت اور سکھ-مسلمان دوستی شامل ہیں۔ نانک سنگھ نشتر دکنی سکھ روایت سے تعلق رکھتے تھے اور اپنی تحریروں میں سکھوں کی الگ قومی شناخت کو اجاگر کیا۔ وہ سماجی انصاف، امن اور یک جہتی کے سخت حامی تھے اور خاص طور پر دکنی سکھ برادری کی تعلیمی و معاشی ترقی کے لیے کام کرتے رہے۔ 2005ء میں انھوں نے اقلیتوں میں کاروباری ترقی کے مسائل پر منعقدہ قومی سیمینار میں سکھ نوجوانوں کی روزگار کی مشکلات، ثقافتی علیحدگی اور ترقیاتی پروگراموں کی ضرورت پر روشنی ڈالی۔ 16 مئی 2025 کو وہ حیدرآباد، دکن میں وفات پا گئے اور ان کی وصیت کے مطابق ان کا جسم عثمانیہ میڈیکل کالج کو عطیہ کر دیا گیا۔